**SISTĒMAS PAKALPOJUMU LĪGUMS Nr. \_\_\_\_\_\_\_\_\_\_\_\_**

20\_\_.gada \_\_.\_\_\_\_\_\_\_\_\_\_\_\_\_\_

|  |
| --- |
| **Akciju sabiedrība "Sadales tīkls"** |
| juridiskā/deklarētā adrese | Šmerļa iela 1, Rīga, LV-1160 |
| reģistrācijas Nr. | 40003857687 |
| **Klientu serviss** |
| piesaki pakalpojumus un veic darbības klientu portālā | www.e-st.lv |
| piesaki bojājumu | 8404 |
| iegūsti papildu informāciju | www.sadalestikls.lv |
| konsultējies | 8403 |
| kā sadales sistēmas operators (turpmāk – SSO), no vienas puses, un |
| **Juridiskas personas nosaukums / fiziskām personām – vārds, uzvārds** |
| reģistrācijas Nr. / personas kods |  |
| lietotāja enerģijas identifikācijas kods (EIK) |  |
| **Kontaktinformācija** |
| juridiskā/deklarētā adrese |  |
| mobilais tālrunis |  |
| e-pasts |  |
| kā sistēmas lietotājs (turpmāk – LIETOTĀJS) no otras puses (katrs atsevišķi saukts arī Līdzējs, vai abi kopā turpmāk – Līdzēji), uz nenoteiktu termiņu/uz noteiktu termiņu līdz dd.mm.gggg noslēdz sistēmas pakalpojumu līgumu (turpmāk – Līgums) ar šādiem noteikumiem: |

**I daļa**

**Vispārīgie noteikumi**

**1. Līgumā lietotie termini**

**Atļautā maksimālā slodze** – lielākā vienlaicīgā elektriskā slodze kilovatos (kW), ko LIETOTĀJS drīkst izmantot saskaņā ar objekta pieslēguma tehniskajiem parametriem.

**Citi pakalpojumi** – SSO maksas pakalpojumi (piemēram, elektroenerģijas pieslēgšana, darbības ar skaitītāju u.c.) saskaņā ar www.sadalestikls.lv publicēto pakalpojumu maksu.

**Elektroenerģijas komercuzskaites mēraparāts** (turpmāk – **skaitītājs**) – mērīšanas līdzeklis vai mērīšanas līdzekļu sistēma elektroenerģijas daudzuma un sistēmas pakalpojumu uzskaitei norēķinu vajadzībām, kā arī elektriskās slodzes lieluma fiksēšanai tirdzniecības intervālā.

**Elektroiekārta** – jebkura iekārta elektroenerģijas ražošanai, pārveidei, pārvadei, sadalei vai patēriņam.

**Elektroietaise** – vairākas savstarpēji saistītas elektroiekārtas vienotu uzdevumu veikšanai.

**Elektroietaišu piederības robeža** – Līgumā noteikta robeža starp Līdzēju elektroietaisēm.

**Elektrotīkls** – sadales sistēmas daļa, ko izmanto elektroenerģijas sadalei, un kas sastāv no savstarpēji savienotām elektropārvades līnijām un elektroiekārtām (apakšstacijām, sadales punktiem, elektrosadalnēm u.tml.).

**Ievadaizsardzības aparāts** – 0,4kV elektrotīklā pirms vai pēc skaitītāja uzstādīts aizsardzības aparāts (automātslēdzis vai drošinātājs), kas ierobežo LIETOTĀJA elektroietaises vienlaicīgo slodzi līdz Līgumā noteiktajam nominālās strāvas lielumam ampēros (A).

**Mērmainis** – strāvas, sprieguma vai kombinētais mērtransfarmotors, kas informāciju par primāro ķēžu lielumiem (strāvu, spriegumu) pievada sekundāro ķēžu mēraparātiem, skaitītājiem, aizsardzības ierīcēm un/vai vadības ierīcēm. Termins attiecas gan uz strāvmaiņiem, gan spriegummaiņiem.

**Norēķinu periods** – viens kalendāra mēnesis, ja Līdzēji nav vienojušies citādi.

**Objekts** – šī Līguma izpratnē nekustamais īpašums ar noteiktu adresi vai kadastra numuru (vai atsevišķa elektroietaise šajā īpašumā), kura elektroapgādei ierīkots pieslēgums sadales sistēmai.

**Obligātā iepirkuma komponentes** (turpmāk – **OIK**) – Sabiedrisko pakalpojumu regulēšanas komisijas (turpmāk – SPRK) noteiktā kārtībā aprēķināta un apstiprināta mainīgā un fiksētā maksa, kas kompensē publiskā tirgotāja izdevumus par obligātā iepirkuma ietvaros iepirkto elektroenerģiju, kas saražota koģenerācijā un/vai izmantojot atjaunojamos energoresursus.

**Pēdējais garantētais piegādātājs** – SSO izvēlēts elektroenerģijas tirgotājs, kas nodrošina pēdējo garantēto piegādi.

**Pēdējā garantētā piegāde** – elektroenerģijas piegāde LIETOTĀJAM, kurš pēc jauna sadales sistēmas pieslēguma ierīkošanas nav izvēlējies elektroenerģijas tirgotāju un nav noslēdzis elektroenerģijas tirdzniecības līgumu, vai kurš ir pārtraucis darbību elektroenerģijas tirgū un pērk elektroenerģiju no pēdējā garantētā piegādātāja.

**Pieslēguma vieta** – pieslēguma punkts sadales sistēmā, no kura iespējams piegādāt elektroenerģiju LIETOTĀJAM.

**Rēķins** – SSO izrakstīts attaisnojuma dokuments, saskaņā ar kuru LIETOTĀJS veic maksājumus SSO par sistēmas pakalpojumiem, citiem pakalpojumiem un OIK.

**Sadales sistēma** – elektroenerģijas sadales tīkls ar visiem sadales funkciju veikšanai nepieciešamajiem objektiem, kurus SSO izmanto elektroenerģijas transportēšanai līdz LIETOTĀJA elektroietaišu piederības robežai vai objekta pieslēguma jaudas nodrošināšanai.

**Sistēmas lietotājs** (LIETOTĀJS) – juridiska, fiziska vai cita persona (biedrība, personu apvienība u.tml.), kas izmanto sistēmas pakalpojumus.

**Sistēmas pakalpojumi** – šī Līguma izpratnē elektroenerģijas piegāde līdz Līdzēju elektroietaišu piederības robežai, kā arī pieslēguma nodrošināšana. Objekta pieslēguma jauda tiek nodrošināta arī, ja objektam ir pārtraukta elektroenerģijas piegāde.

**2. Līguma priekšmets**

2.1. SSO Līgumā noteiktajā kārtībā un termiņā sniedz LIETOTĀJAM sistēmas pakalpojumus saskaņā ar SSO sistēmas pakalpojumu diferencētajiem tarifiem, un citus pakalpojumus saskaņā ar www.sadalestikls.lv publicēto pakalpojumu maksu.

2.2. SSO sistēmas pakalpojumu diferencētos tarifus apstiprina SPRK, bet piemēro atbilstoši objekta pieslēguma tehniskajiem parametriem (objekta pieslēguma fāžu skaits, pieslēguma spriegums un vieta, ievadaizsardzības aparāta strāvas lielums un atļautā maksimālā slodze) un ievērojot SSO sistēmas pakalpojumu diferencēto tarifu pielietošanas kārtību, kas publicēta www.sadalestikls.lv.

2.3. Sistēmas pakalpojumus un citus pakalpojumus SSO sniedz atbilstoši Enerģētikas likumā, Elektroenerģijas tirgus likumā, likumā Par sabiedrisko pakalpojumu regulatoriem, Elektroenerģijas tirdzniecības un lietošanas noteikumos, Noteikumos par publisko elektroapgādes tīklu sprieguma prasībām, SPRK padomes lēmumos un citos tiesību aktos (visi kopā turpmāk – tiesību akti) noteiktajam regulējumam.

**3. Līdzēju pienākumi un tiesības**

3.1. SSO pienākumi:

3.1.1. nodrošināt spēkā esošajiem tiesību aktiem un standartiem noteiktajām kvalitātes prasībām atbilstošu sprieguma kvalitāti uz Līdzēju elektroietaišu piederības robežas, izņemot avāriju un bojājumu, kā arī plānotu remontu, trašu tīrīšanas vai citos gadījumos, kad darbu veikšanai uz laiku nepieciešams elektroenerģijas piegādes pārtraukums;

3.1.2. SSO elektroietaišu avāriju vai bojājumu gadījumā reģistrēt LIETOTĀJU bojājumu pieteikumus un nodrošināt iespējami ātru bojājumu novēršanu (ne ilgāk kā 24 stundu laikā), izņemot, ja bojājumi ir radušies stihiskas nelaimes vai nepārvaramas varas dēļ, tos nevar novērst LIETOTĀJA personāla vai trešo personu darbības vai bezdarbības dēļ, kā arī gadījumos, kad elektroenerģijas piegāde ir ierobežota vai pārtraukta atbilstoši ierobežojumu vai atslēgumu grafikam Enerģētikas likumā noteiktajā kārtībā izsludinātas enerģētiskās krīzes laikā, elektroenerģijas sistēmas izņēmuma stāvoklī vai ārkārtas situācijā;

3.1.3. nodrošināt SSO piederošu skaitītāju un/vai mērmaiņu savlaicīgu atkārtotu verificēšanu (nomaiņa un/vai darbības precizitātes pārbaude);

3.1.4. informēt LIETOTĀJU par plānotu elektroenerģijas piegādes pārtraukšanu uz laiku, lai veiktu darbus SSO elektrotīklā, Elektroenerģijas tirdzniecības un lietošanas noteikumos noteiktajos gadījumos un kārtībā.

3.2. SSO tiesības:

3.2.1. SSO pilnvaroti darbinieki, uzrādot dienesta apliecību, drīkst jebkurā diennakts laikā piekļūt LIETOTĀJA (vai jebkura īpašuma) teritorijā vai telpās izvietotām SSO elektroietaisēm, piebraukt ar autotransportu un citiem tehniskajiem līdzekļiem, lai veiktu avāriju vai bojājumu novēršanu, remontdarbus, apskates vai citus darbus. SSO pilnvaroti darbinieki drīkst piekļūt SSO elektroietaisēm, kas izvietotas mājoklī, ja saņemta mājoklī dzīvojošo personu atļauja.

3.3. LIETOTĀJA pienākumi:

3.3.1. nodrošināt LIETOTĀJAM piederošu mērmaiņu savlaicīgu atkārtotu verificēšanu (nomaiņa un/vai darbības precizitātes pārbaude);

3.3.2. nodrošināt SSO darbiniekiem netraucētu piekļuvi skaitītājam un/vai pirmsuzskaites elektrotīklam, ja tie uzrāda dienesta apliecību, kurā norādītas tiesības veikt attiecīgu pārbaudi;

3.3.3. ja SSO rīcībā ir informācija, kas norāda uz elektroenerģijas noplūdi LIETOTĀJA elektroietaisē, LIETOTĀJS nevar liegt SSO darbiniekiem veikt LIETOTĀJA teritorijā skaitītāja un pirmsuzskaites elektrotīkla pārbaudi, kura nav iepriekš saskaņota ar LIETOTĀJU;

3.3.4. nekavējoties paziņot SSO par skaitītāju bojājumiem, norautām plombām un iespējamām skaitītāju rādījumu kļūdām, zvanot uz klientu servisa tālruni 8403 vai autorizējoties klientu portālā www.e-st.lv un aizpildot pieteikumu skaitītāja darbības pārbaudei un / vai plombējuma atjaunošanai;

3.3.5. ar savu darbību un elektroiekārtām neradīt traucējumus elektrotīklā, vai neapgrūtināt elektroietaišu normālu darbību, kas traucētu SSO izpildīt pienākumu nodrošināt tiesību aktos un standartos noteiktajām kvalitātes prasībām atbilstošu sistēmas pakalpojumus citiem lietotājiem;

3.4. LIETOTĀJA tiesības:

3.4.1. pieprasīt un SSO ir pienākums sniegt LIETOTĀJAM nepieciešamo informāciju, kas saistīta ar piekļuvi sadales sistēmai, sistēmas pakalpojumu izmantošanu, norēķiniem, kā arī par neparedzētiem elektroenerģijas piegādes pārtraukumiem un avāriju vai bojājumu novēršanas gaitu;

3.4.2. LIETOTĀJS – juridiska persona – ir tiesīgs atkāpties no Līguma (tai skaitā – Līguma grozījumiem) 14 (četrpadsmit) dienu laikā no Līguma paziņošanas I daļas *Vispārīgie noteikumi* 6. sadaļā *Līguma spēkā stāšanās, grozīšana un izbeigšana* noteiktajā veidā;

3.4.3. LIETOTĀJS – fiziska persona – ir tiesīgs izmantot Patērētāju tiesību aizsardzības likumā un saistošajos tiesību aktos noteiktās tiesības atteikties no Līguma (tai skaitā – Līguma grozījumiem) 14 (četrpadsmit) dienu laikā no Līguma paziņošanas I daļas *Vispārīgie noteikumi* 6. sadaļā *Līguma spēkā stāšanās, grozīšana un izbeigšana* noteiktajā veidā.

3.4.4. Par atkāpšanos vai atteikšanos no Līguma LIETOTĀJS paziņo SSO autorizējoties klientu portālā www.e-st.lv un aizpildot atteikumu no pieslēguma ar norādi, ka izmanto tiesības atkāpties vai atteikties no Līguma.

**4. Līdzēju atbildība**

4.1. SSO tiesību aktos noteiktajā kārtībā un apmērā piemēro pazeminātu SSO sistēmas pakalpojumu diferencēto tarifu, ja uz Līdzēju elektroietaišu piederības robežas netiek nodrošināta tiesību aktos un standartos noteiktajiem sprieguma kvalitātes raksturlielumiem atbilstoša sprieguma kvalitāte. Papildu informācija pieejama Pazemināta SSO sistēmas pakalpojumu diferencēto tarifu piemērošanas kārtībā, kas publicēta www.sadalestikls.lv.

4.2. SSO izvērtē un atlīdzina LIETOTĀJAM materiālos zaudējumus, kas tieši saistīti ar notikumiem SSO elektrotīklā (izņemot notikumus, ko izraisījuši dabas apstākļi, trešo personu rīcība u.tml.), un kuru ietekmi LIETOTĀJS nevarēja novērst ievērojot aizsardzības pasākumus. Pieteikumu par materiālajiem zaudējumiem LIETOTĀJS aizpilda un iesniedz SSO autorizējoties klientu portālā www.e-st.lv. Papildu informācija par materiālo zaudējumu kompensēšanu publicēta www.sadalestikls.lv.

4.3. LIETOTĀJS ir civiltiesiskā kārtībā mantiski atbildīgs par iejaukšanos skaitītāja un/vai mērmaiņu darbībā, plombu bojāšanu vai viltošanu, kā arī par savās telpās un teritorijā uzstādīto skaitītāju un/vai mērmaiņu, vai pirmsuzskaites ķēžu, plombu saglabāšanu un to tehnisko stāvokli.

4.4. SSO ir tiesīgs pieprasīt LIETOTĀJAM atlīdzināt radītos materiālos zaudējumus, ja noteiktā elektroenerģijas patēriņa režīma neievērošana vai LIETOTĀJA elektroietaises bojājumi izraisījuši SSO vai citu lietotāju elektroietaišu bojājumus vai to darbības traucējumus.

4.5. Ja tiek konstatēta skaitītāja nepareiza darbība vai kļūda aprēķinos, SSO precizē LIETOTĀJAM sniegto sistēmas pakalpojumu un OIK apjomu par visu laiku no brīža, kad skaitītājs sācis darboties nepareizi. Ja šis brīdis nav nosakāms, – sistēmas pakalpojumu un OIK apjomu precizē par pēdējo norēķinu periodu. Pārrēķinu SSO veic, ņemot vērā vidējo sistēmas pakalpojumu un OIK apjomu iepriekšējā norēķinu periodā vai vidējo apjomu pēc pareizas elektroenerģijas uzskaites atjaunošanas.

4.6. Ja SSO konstatē, ka ir patvaļīgi ierīkots pievienojums pirmsuzskaites tīklam, elektroenerģija tiek lietota bez skaitītāja, ir mainīta skaitītāja shēma vai skaitītājs ir bojāts, ir bojātas vai norautas skaitītāja vai pirmsuzskaites elektroaparātu plombas, vai ir izdarītas citas darbības, kuru dēļ ir samazināts elektroenerģijas patēriņa rādījuma lielums, vai radīta iespēja elektroenerģiju lietot bez maksas, SSO tiesību aktos noteiktajā kārtībā veic pārrēķinu par LIETOTĀJA saņemtajiem sistēmas pakalpojumiem un OIK. LIETOTĀJS šajā gadījumā sedz arī ar skaitītāja nomaiņu, plombēšanu un ekspertīzi saistītos izdevumus saskaņā ar SSO rēķinu.

4.7. Ja sistēmas pakalpojumiem LIETOTĀJA objektā tiek piemērots SSO sistēmas pakalpojumu diferencētais tarifs mājsaimniecībām, SSO ir tiesīgs pieprasīt LIETOTĀJAM papildus dokumentus vai veikt citas pārbaudes, lai pārliecinātos par LIETOTĀJA sniegtās informācijas patiesumu attiecībā uz objekta lietošanu ar komercdarbību vai cita veida profesionālo darbību nesaistītām vajadzībām.

4.8. Ja SSO veiktās pārbaudes neapstiprina sistēmas pakalpojumu izlietojumu LIETOTĀJA objektā ar komercdarbību vai cita veida profesionālās darbību nesaistītām vajadzībām, ar nākamā kalendāra mēneša 1. datumu SSO piemēro objekta pieslēguma tehniskajiem parametriem un sprieguma pakāpei atbilstošu SSO sistēmas pakalpojumu diferencēto tarifu pārējiem lietotājiem. SSO ir tiesīgs veikt pārrēķinu par visu periodu, kurā LIETOTĀJA objektam tika piemērots SSO sistēmas pakalpojumu diferencētais tarifs mājsaimniecībām.

**5. Rēķinu izrakstīšanas un norēķinu kārtība**

5.1. Ja skaitītāja rādījumus nolasa LIETOTĀJS, tas no katra kalendāra mēneša 27. datuma līdz nākamā mēneša 3. datumam tos paziņo savam elektroenerģijas tirgotājam vai SSO, ievadot klientu portālā www.e-st.lv vai zvanot uz tālruni 80200408.

5.2. Gadījumos, kad LIETOTĀJS nav paziņojis SSO skaitītāja rādījumus vai SSO iegūt rādījumus kavējuši ārēji faktori (piemēram, traucējumi datu pārraidē), rēķinu SSO izraksta pamatojoties uz LIETOTĀJA vidējo elektroenerģijas patēriņu iepriekšējos norēķinu periodos. Vidējo elektroenerģijas patēriņu aprēķina izmantojot skaitītāja rādījumus, ko LIETOTĀJA objektā nolasījis SSO. Rēķinu atbilstoši faktiskajiem skaitītāja rādījumiem SSO koriģē (samazina vai palielina) par norēķinu periodu, kad LIETOTĀJS paziņojis SSO rādījumu vai SSO atjaunojis datu pārraidi.

5.3. Ja LIETOTĀJS norēķinus par SSO sniegtajiem sistēmas pakalpojumiem, citiem pakalpojumiem un OIK nav deleģējis savam elektroenerģijas tirgotājam, SSO līdz katra kalendāra mēneša 8. datumam izraksta LIETOTĀJAM rēķinu par iepriekšējā norēķinu periodā sniegtajiem sistēmas pakalpojumiem, citiem pakalpojumiem un OIK.

5.4. Rēķinu SSO izraksta pamatojoties uz LIETOTĀJA paziņotiem vai SSO nolasītiem rādījumiem. Atbildīgo par rādījumu nolasīšanu norāda Līguma II daļā *Speciālie noteikumi (1. pielikums)*. Ja rādījumus nolasījis gan LIETOTĀJS, gan SSO, norēķiniem izmanto SSO nolasītos skaitītāja rādījumus.

5.5. Ja LIETOTĀJS līdz kalendāra mēneša 15. datumam nav saņēmis rēķinu par iepriekšējā norēķinu periodā saņemtajiem sistēmas pakalpojumiem un OIK, galvenais lietotājs autorizējas klientu portālā www.e-st.lv un saņem to tiešsaistē sadaļā *Patēriņi un norēķini* > *SSO izrakstītie rēķini*.

5.6. SSO rēķinus par sistēmas pakalpojumiem, citiem pakalpojumiem un OIK sagatavo elektroniski un izsūta no e-pasta st@sadalestikls.lv. Par saņemto rēķinu autentiskumu iespējams pārliecināties autorizējoties klientu portālā www.e-st.lv (sadaļa *Patēriņš un norēķini > AS "Sadales tīkls" izrakstītie rēķini*). Rēķini tiešsaistē pieejami tikai klientu portāla www.e-st.lv galvenajam lietotājam.

5.7. LIETOTĀJS rēķinā norādītajā termiņā pilnā apmērā norēķinās ar SSO par saņemtajiem sistēmas pakalpojumiem, citiem pakalpojumiem un OIK. Rēķina apmaksas datums ir pilnas rēķinā norādītās naudas summas saņemšanas diena SSO bankas kontā.

5.8. Ja LIETOTĀJS kavē rēķina apmaksu norādītajā termiņā, SSO par katru nokavēto apmaksas dienu aprēķina nokavējuma maksu 0,15% (nulle komats piecpadsmit procentu) apmērā no termiņā neapmaksātās summas.

5.9. Ja LIETOTĀJS maksājuma mērķī nav norādījis citādi, no LIETOTĀJA saņemtos maksājumus SSO vispirms attiecina pret nokavējuma maksu (ja tāda ir aprēķināta), tad dzēš parādu par iepriekšējiem norēķinu periodiem (ja tāds ir), un atlikušo maksājumu summu ieskaita kārtējā rēķina apmaksai.

5.10. Ja LIETOTĀJS nav apmaksājis rēķinu norādītajā termiņā un apmērā, iepriekš nosūtot LIETOTĀJAM brīdinājumu uz saziņai norādīto e-pastu vai korespondences adresi, SSO ir tiesīgs nodot rēķinā norādītos datus un no rēķina izrietošās saistības parāda atgūšanas pakalpojuma sniedzējam, kā arī ievietot informāciju par LIETOTĀJA parādu parādnieku un kredītvēstures vai kredītinformācijas biroja datu bāzēs.

5.11. LIETOTĀJS norēķinus par SSO sniegtajiem sistēmas pakalpojumiem, OIK un citiem pakalpojumiem var deleģēt savam elektroenerģijas tirgotājam. Ja LIETOTĀJS un elektroenerģijas tirgotājs ir vienojušies par šādu norēķinu kārtību, elektroenerģijas tirgotājs par to informē SSO, pēc kā SSO aprēķinus par LIETOTĀJAM sniegtajiem sistēmas pakalpojumiem, OIK un citiem pakalpojumiem nosūta elektroenerģijas tirgotājam, un LIETOTĀJS norēķinās ar savu elektroenerģijas tirgotāju.

5.12. Gadījumā, ja LIETOTĀJS norēķinus par sistēmas pakalpojumiem, citiem pakalpojumiem un OIK ir deleģējis savam elektroenerģijas tirgotājam – SSO informē LIETOTĀJU par elektroenerģijas tirgotāja maksājumu kavēšanos.

5.13. Ja LIETOTĀJAM par kādu elektroenerģiju patērējošo objektu nav spēkā esoša elektroenerģijas tirdzniecības līguma, elektroenerģijas piegādi attiecīgajam LIETOTĀJA objektiem nodrošina pēdējais garantētais piegādātājs. Informācija par aktuālo pēdējo garantēto piegādātāju publicēta www.sadalestikls.lv.

5.14. Tiesību aktos noteiktajos gadījumos un kārtībā SSO ir tiesīgs pārtraukt elektroenerģijas piegādi LIETOTĀJA objektam par norēķinu vai citu Līguma saistību neizpildi.

**6. Līguma spēkā stāšanās, grozīšana un izbeigšana**

6.1. Līgums sastāv no divām daļām: I daļas *Vispārīgie noteikumi* un II daļas *Speciālie noteikumi (1. pielikums)*.

6.2. Sistēmas pakalpojumi tiek uzsākti un/vai objekta pieslēguma tehniskie parametri nodrošināti no Līguma II daļā *Speciālie noteikumi (1. pielikums)* norādītā datuma. Sistēmas vai citiem pakalpojumiem, atkarībā no specifikas vai tiesību aktos noteiktā regulējuma, var būt no LIETOTĀJA vēlamā atšķirīgs izpildes laiks un/vai uzsākšanas sākuma datums.

6.3. LIETOTĀJAM, kurš ir norādījis e-pastu, Līgumu vai tā grozījumus SSO paziņo nosūtot uz e-pastu. LIETOTĀJAM, kurš nav norādījis e-pastu, Līgumu vai tā grozījumus SSO paziņo nosūtot pa pastu uz korespondences adresi.

6.4. Līgums stājas spēkā ar paziņošanu, ja LIETOTĀJS neizmanto tiesības atkāpties vai atteikties no Līguma. Ar Līguma paziņošanu zaudē spēku iepriekš Līdzēju starpā noslēgto sistēmas pakalpojumu līgumu un pielikumu redakcijas.

6.5. Ja mainās LIETOTĀJA juridiskais statuss, nosaukums, objekta adrese un/vai nosaukums, LIETOTĀJS nekavējoties informē par izmaiņām SSO autorizējoties klientu portālā www.e-st.lv un aizpildot brīvas formas iesniegumu. Kontaktinformāciju (e-pasts, mobilais tālrunis, juridiskā/deklarētā adrese) un to prioritāru lietojumu operatīvās informācijas saņemšanai par avārijas vai plānotiem atslēgumiem, skaitītāja maiņu, cita veida aktualitātēm un kontaktiem par norēķiniem aktualizē galvenais lietotājs autorizējoties klientu portālā www.e-st.lv *> Klienta informācija > Kontaktinformācija*. Līguma grozījumi šajā punktā minēto izmaiņu gadījumos netiek gatavoti.

6.6. Kādam no Līguma punktiem zaudējot spēku tiesību aktu grozījumu gadījumā, Līgums nezaudē spēku tā pārējos punktos un šādā gadījumā no grozījumu spēkā stāšanās datuma Līdzēji rīkojas atbilstoši spēkā esošo tiesību aktu prasībām. Visus jautājumus, kas nav atrunāti Līgumā, Līdzēji risina saskaņā ar spēkā esošajiem tiesību aktiem.

6.7. Lai izbeigtu Līgumu pilnībā vai par konkrētu objektu, LIETOTĀJS 5 (piecas) darba dienas iepriekš par to paziņo SSO autorizējoties klientu portālā www.e-st.lv un aizpildot atteikumu no pieslēguma, vai nosūtot minēto pieteikumu uz SSO juridisko adresi.

6.8. Ja LIETOTĀJS izbeidz lietot sistēmas pakalpojumus objektā un 5 (piecas) darba dienas iepriekš nav par to informējis SSO, tas ir atbildīgs par visu sistēmas un citu pakalpojumu samaksu līdz atteikuma iesniegšanai vai jauna sistēmas pakalpojumu līguma noslēgšanai ar citu lietotāju.

6.9. SSO ir tiesīgs vienpusēji izbeigt Līgumu, ja:

6.9.1. elektroenerģijas piegāde LIETOTĀJAM tiek pārtraukta sakarā ar to, ka LIETOTĀJS norādītajā termiņā nav apmaksājis SSO izrakstītos rēķinus par saņemtajiem sistēmas pakalpojumiem, citiem pakalpojumiem un OIK, vai veikto pārrēķinu;

6.9.2. SSO ir saņēmis elektroenerģijas tirgotāja vai citas personas pieprasījumu par sistēmas pakalpojumu nodrošināšanu attiecīgajam objektam un informējis par to LIETOTĀJU, nosūtot paziņojumu uz e-pastu vai korespondences adresi, bet LIETOTĀJS 15 (piecpadsmit) dienu laikā no paziņojuma nav sazinājies ar SSO un apliecinājis vēlmi turpināt Līgumu;

6.9.3. ja Līguma izbeigšanu par neizpildītām LIETOTĀJA saistībām pieprasa elektroenerģijas tirgotājs vai pēdējais garantētais piegādātājs.

**7. Konfidenciālas informācijas noteikumi**

7.1. Konfidenciāla informācija ir Līguma un citu ar Līgumu saistītu dokumentu saturs, informācija, kas iegūta Līguma izpildes procesā, kā arī jebkura tehniskā, komerciālā un cita informācija par otru Līdzēju un tā darbību, tai skaitā personas dati (turpmāk – konfidenciāla informācija).

7.2. Līdzēji apņemas veikt drošības pasākumus konfidenciālas informācijas aizsardzībai un neizpaust to trešajām personām, izņemot, ja kādam no Līdzējiem informācija ir jāsniedz tiesībsargājošām, kontroles vai citām iestādēm/institūcijām saskaņā ar spēkā esošajiem tiesību aktiem.

7.3. Līdzēji apņemas bez nepieciešamības neradīt konfidenciālas informācijas atvasinājumus, kā arī apņemas neuzglabāt konfidenciālo informāciju trešajām personām pieejamās telpās, datorā, informācijas sistēmā u.tml.

7.4. Par neatļautu konfidenciālas informācijas izpaušanas gadījumu LIETOTĀJS nekavējoties informē SSO, autorizējoties klientu portālā www.e-st.lv un aizpildot brīvas formas iesniegumu. SSO analogā situācijā informē LIETOTĀJU izmantojot e-pastu vai korespondences adresi, ja e-pasts nav norādīts.

7.5. Katrs no Līdzējiem ir atbildīgs par Līgumā noteikto konfidencialitātes noteikumu ievērošanu, kā arī ir tiesīgs prasīt otram Līdzējam kompensēt konfidencialitātes noteikumu pārkāpuma rezultātā radītos materiālos zaudējumus un izdevumus.

7.6. Konfidencialitātes noteikumiem nav laika ierobežojuma un uz tiem neattiecas Līguma termiņš.

**8. Personas datu apstrāde**

8.1. SSO kā personas datu pārzinis apstrādā Līgumā norādītos, kā arī Līguma izpildes laikā iegūtos LIETOTĀJA personas datus, lai izpildītu Līgumā noteiktās saistības sniegt LIETOTĀJAM sistēmas pakalpojumus un citus pakalpojumus. Personas dati ir jebkāda informācija, kas attiecas uz identificētu vai identificējamu fizisku personu. Personas datu apstrāde ir jebkuras ar personas datiem veiktas darbības, ieskaitot datu vākšanu, skatīšanos, reģistrēšanu, ievadīšanu, glabāšanu, sakārtošanu, pārveidošanu, izmantošanu, nodošanu, pārraidīšanu un izpaušanu, bloķēšanu vai dzēšanu. Papildu informācija pieejama Klientu datu apstrādes principos, kas publicēti www.sadalestikls.lv.

8.2. Ja LIETOTĀJS atsakās sniegt SSO noteiktus personas datus, kuru apstrāde ir būtiska Līguma izpildei, SSO var atteikt sistēmas un citu pakalpojumu sniegšanu LIETOTĀJAM. Ja LIETOTĀJS pieprasa personas datu apstrādes pārtraukšanu, dzēšanu un/vai ierobežošanu, SSO var atteikt pieprasījuma izpildi, ja vien LIETOTĀJS neizbeidz Līgumu I daļas *Vispārīgie noteikumi* 6.sadaļā *Līguma spēkā stāšanās, grozīšana un izbeigšana* noteiktajā veidā.

8.3. SSO ir tiesīgs nodot Līgumā un tā izpildes gaitā iegūtos personas datus apstrādātājiem, lai nodrošinātu Līguma izpildi. Apstrādātājs ir sadarbības partneris, kas apstrādā personas datus veicot darbus SSO uzdevumā. Apstrādātājiem tiek nodots minimālais nepieciešamais personas datu apjoms.

8.4. SSO uzglabā LIETOTĀJA personas datus Līguma darbības laikā un termiņā pēc Līguma saistību abpusējas izpildes, kas ir nepieciešams, lai realizētu prasījuma tiesības.

**9. Nobeiguma noteikumi**

9.1. Iesūtot SSO jebkura pakalpojuma pieteikumu, apstiprinot to klientu portālā www.e-st.lv vai piesakot savam elektroenerģijas tirgotājam, LIETOTĀJS apliecina, ka tam ir attiecīgās pilnvaras, lai slēgtu vai grozītu Līgumu un uzņemtos tajā noteiktās tiesības un pienākumus, kā arī iespējas veikt Līguma saistību izpildi.

9.2. SSO ir tiesīgs sazināties ar LIETOTĀJU un precizēt pieteikto pakalpojumu, aicināt iesniegt papildus dokumentus u.tml. SSO ir tiesīgs neizpildīt pakalpojuma pieteikumu, ja LIETOTĀJS saziņas laikā noliedz tā pieteikšanu, nav iesniedzis SSO pieprasītos papildus dokumentus vai nav sasniedzams informācijas precizēšanai.

9.3. LIETOTĀJS var kļūt par klientu portāla www.e-st.lv lietotāju saskaņā ar šajā portālā publicētajiem Klientu portāla lietošanas noteikumiem.

9.4. LIETOTĀJS ir atbildīgs par piešķirtajām piekļuvēm klientu portālam www.e-st.lv, un tam ir saistoša jebkura portālā reģistrēta lietotāja (tai skaitā – galvenā lietotāja akceptēta papildlietotāja) tiešsaistē veikta darbība.

9.5. SSO atbild uz LIETOTĀJA iesniegumiem un pretenzijām līdz 15 (piecpadsmit) dienu laikā pēc to saņemšanas, vai līdz 30 (trīsdesmit) dienu laikā pēc saņemšanas, ja nepieciešams veikt papildu pārbaudi vai apkopot būtisku papildu informāciju. Atbildes SSO sniedz mutiski (pa tālruni), e-pastā vai citā LIETOTĀJA izvēlētā veidā.

9.6. Ar Līguma izpildi saistītus strīdus Līdzēji risina savstarpēju pārrunu un vienošanās ceļā, vai izšķir tiesību aktos noteiktajā kārtībā.